Rumanz ġdid ta' Charles Micallef St John Xi jġib u jlaqqa' flimkien lill-familji Bajada u Magro? Żewġ familji differenti għal kollox minn xulxin, bi stili ta' ħajja kompletament opposti, b'kuntrasti kbar bejniethom u sitwazzjonijiet diffiċli. Ir-rumanz ġdid ta' Charles Micallef St John, L-Eku tas-Sirena jiżvolġi storja ta' żewġ familji li tibda minn ftit wara t-Tieni Gwerra Dinjija. Bil-maġija ta' kitbietu, l-awtur jeħodna lura fiż-żmien biex lill-qarrej iddaħħlu fil-fond u jlaqqgħu ma' dak li sawwar lill-familja Bajada mix-Xgħajra u l-familja Magro minn Ħaż-Żabbar. Iġib lill-qarrej wiċċ imb wiċċ mat-traġedji li ż-żewġ familji jgħaddu minnhom, mingħajr ma jitlef bil-kapaċità naturali li għandu biex joħloq sitwazzjonijiet umoristiċi wkoll. B'kollox ma' kollox, Charles Micallef St John joħloq bilanċ li permezz tiegħu, il-qarrej isibha diffiċli li jitlaq il-ktieb minn idejh. Toni Bajada raġel sempliċi, b'delizzji ftit li xejn, għajr l-ossessjoni għall-baħar u l-ħut. Missieru, Karmnu, mekkanik tal-karozzi prim kien ferm aktar fuq ruħu; jiġri man-nisa Ingliżi, jixxala u jgħix għal-lum. Sakemm iltaqa' ma' Grazzja, soċja tal-M.U.S.E.U.M. Iżda l-istorja ma bdietx b'Toni u lanqas b'missieru... L-istorja ta' Toni mhix waħda komuni. Tfulitu msawra biss bil-fantasija li jibqa' jgħixha sal-aħħar. Is-sigrieti ta' Toni jinfetħu beraħ ma' kull paġna tal-ktieb, li b'ritmu mexxej jakkumula tensjoni pjaċevoli li tibqa' sejra sal-aħħar paragrafu tal-ktieb. Charles Micallef St John irnexxilu għal darb'oħra permezz ta' dan ir-rumanz ġdid tiegħu, L-Eku tas-Sirena jikkontribwixxi volum letterarju ieħor, miktub b'ċerta passjoni, b'sinċerità, bi stil mexxej, kultant romantiku u innoċenti iżda b'lingwaċċ mill-aktar miftuħ u skjett. Wara s-suċċess tas-saga f'erba' volumi, Suwed Ulied il-Lejl u s-satira moderna L-Olimpjadi tad-Dagħa , Charles Micallef St John jirritorna b'rumanz ieħor miktub b'pinna matura, versatili u fuq kollox oriġinali. L-Eku tas-Sirena jinsab għall-bejgħ mingħand il-librara ewlenin.
L-Eku tas-Sirena